DA Den Europæiske Unions Tidende C 211/45

Sag anlagt den 11. juli 2007 — Republikken Polen mod Kommissionen for De Europæiske Fællesskaber

(Sag T-243/07)

(2007/C 211/84)

Processprog: polsk

Parter

Sagsøger: Republikken Polen (ved E. Ośniecka-Tamecka, som befuldmægtiget)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning 2007/361/EF af 4. maj 2007 om bestemmelsen af overskudslagrene af andre landbrugsprodukter end sukker og de finansielle følger af afviklingen heraf i forbindelse med Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse [meddelt under nummer K(2007) 1979 endelig udg.] (1) annulleres, for så vidt som den vedrører Polen.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Ved den anfægtede beslutning fastsættes de mængder landbrugsprodukter, som var i fri omsætning i Polen på tidspunktet for tiltrædelsen af Den Europæiske Union, og som efter Kommissionens opfattelse oversteg størrelsen af normale lagre af sådanne produkter, og Polen opkræves på denne baggrund »[beløbene] som følge af omkostningerne ved afviklingen af de pågældende [overskudsmængder]« af disse produkter.

Republikken Polen har nedlagt påstand om annullation af beslutningen og har påberåbt sig to anbringender til støtte for sit søgsmål. For det første har den gjort gældende, at Kommissionen ikke havde bemyndigelse til at vedtage den anfægtede beslutning og herved har tilsidesat tiltrædelsesaktens bilag IV, kapitel 4, nr. 4 (2). For det andet har den gjort gældende, at der er sket en tilsidesættelse af proportionalitetsprincippet.

Republikken Polen har til støtte for det første anbringende gjort gældende, at Kommissionen ved at vedtage den anfægtede beslutning har overskredet sine beføjelser i henhold til tiltrædelsesaktens bilag IV, kapitel 4, nr. 4, eftersom beslutningen ændrer de aftaler, der er indgået ved tiltrædelsesakten, idet den indfører økonomiske sanktioner, som ikke er foreskrevet ved denne akt. Republikken Polen har endvidere gjort gældende, at den anfægtede beslutning er i strid med det ved tiltrædelsesakten fastsatte princip om, at medlemsstaterne skal forestå den faktiske afvikling af overskudslagrene af landbrugsprodukter, som på tiltrædelsestidspunktet er i fri omsætning på deres geografiske område.

Republikken Polen har til støtte for sit anbringende om en tilsidesættelse af proportionalitetsprincippet gjort gældende, at de mål, der forfølges med den anfægtede beslutning, er indbyrdes selvmodsigende og desuden ikke er retligt begrundede. Det er endvidere Republikken Polens opfattelse, at den anfægtede beslutning ikke er egnet til at opgøre omkostningerne ved afviklingen af overskudslagrene. Republikken Polen har ligeledes gjort gældende, at den anfægtede beslutning indeholder væsentlige fejl ved fastsættelsen af størrelsen af de overskudslagre, som var i fri omsætning i Polen, samt ved at der ikke er taget hensyn til størrelsen af de lagre, som Polen for egen regning har afviklet efter tiltrædelsen. Det er Republikken Polens opfattelse, at den ved den anfægtede beslutning er pålagt omkostninger til afviklingen af lagre, som i virkeligheden ikke var afholdt af Fællesskabet, hvorved Fællesskabet på Polens bekostning har opnået en berigelse. Republikken Polen har endvidere gjort gældende, at det ikke var nødvendigt at vedtage den anfægtede beslutning, eftersom landbrugsmarkederne ikke blev forstyrret ved Polens tiltrædelse af Den Europæiske Union, samt i betragtning af det lange tidsrum, der allerede er forløbet fra tiltrædelsen. Republikken Polen har gjort gældende, at den anfægtede beslutning ikke forfølger nogle af de mål, der var fastsat for landbrugssektoren ved tiltrædelsesakten, uanset at den anfægtede beslutning blev vedtaget i henhold til denne akt.

(1) EUT L 138, s. 14.

(2) Akt vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union (EUT 2003 L 236, s. 33).